Taa,
ero wa erewusmano riche yohno rma on wara kekn̂e Xesus tînpanatanmekrî komo ya,
Kanawa yaka tak esenkacoko.
Eeco pona tak etocoko.
Tan ka was Ow,
en̂epeno wiir̂asî,
kekn̂e yîwya so.
Ero ke cetken̂e n̂examro.
Iito rma xakn̂e Xesus en̂epeno rir̂î poko.
En̂epeno riitîkache îîpî tak tî nawnukyakn̂e Xesus.
Pohnîntaka tî cekn̂e yîmtapotaxi Kaan yakro.
Iito tî kokmamyakn̂e cewn̂e.
Ero yimaw kanawa yawno komo xatken̂e tuuna rakataw.
Kir̂wan̂he tohra xakn̂e kanawa kar̂pe ocowonîmrî ke yîramanîn̂e me.
Kanawa pen n̂ewsîyakn̂e yamarataka kopi.
Ero wa xakn̂e.
Taa,
amn̂e tak enmaporo Xesus cekn̂e yîhyaka so.
Tuuna ratari mak cekn̂e,
capicapi kekn̂e.
Noro yenîche tak yînpanatanmekrî komo n̂eraswatken̂e ro mak kopi.
Ekatînho tko mîkro kopi,
ketken̂e Noro poko.
N̂emtaraketken̂e ro mak cerahtîmrî ke so.
Yohno rma tko Xesus nîmtapowakn̂e.
Tahwore ehcoko,
kekn̂e.
Ow rma Ow ha,
ero ke erasîra mak ehcoko,
kekn̂e yîwya so.
Ero wa kekn̂e.
Taa,
on wara tak kekn̂e Petru Xesus ya,
Apa,
Xesus na Amoro.
Owî ika an̂ihko.
Tuuna ratari amok ha ohyaka,
kasko,
kekn̂e yîwya.
Taa,
amok ha,
kekn̂e Xesus.
Ero ke Petru tak nîhcekn̂e yukwaka,
curuhtow.
Capicapi,
tuuna ratari rma tak cekn̂e Xesus wece.
Amn̂e tko yamarataka n̂een̂akn̂e Petru.
Kar̂pe exirî ke ocowo porin me so xakn̂e yamarataka kopi.
Ero yipu yenîrî ke tak n̂eraswakn̂e.
Ero yimaw tak n̂enor̂akn̂e ha re Petru.
Apa,
ow ahsîko,
kekn̂e tak Xesus ya.
Ero ke yohno rma tak Xesus n̂etapoyankekn̂e Petru yahsîtome.
Ahsîche tak on wara kekn̂e yîwya,
Opona enîn̂e pîn wara n̂he mak mai ham okwe.
Ahce kacho opona enîhra meexi okwe?
kekn̂e yîwya.
Ero wa kekn̂e Xesus Petru ya.
Ero yinhîrî kanawa yaka tak n̂esenkayakn̂e Xesus.
Petru marha n̂esenkayakn̂e.
Ero yimaw rma nîtîtîn̂ekn̂e.
Ero ke tak Xesus mîtkoso cetken̂e kanawa yawno komo.
Nutupenwatken̂e Noro mamaka.
On wara ketken̂e yîwya,
Yaaro ham,
Kaan mumuru Amoro ham,
ketken̂e yîwya.
Ero yinhîrî eeco pona tak cetken̂e Xesus komo.
Xen̂esare pona tak nawomyatken̂e.
Xesus Mîkro ham,
ketken̂e tak iitono komo.
Ero ke Xesus yekaiporen̂e komo n̂en̂epetken̂e miyan komo yaka rma.
Xesus tak moko,
kacho yentache yîwya so yîhyaka tak n̂ekyatken̂e tamotosom komo ahnoro.
On wara ketken̂e Xesus ya,
Apa,
moso tamotosom.
Aponon perî makî cma re mapepesî yîwya,
ketken̂e yîwya.
Ero ke Xesus ponon perî tak napeyatken̂e.
Kir̂wan̂he tak xatken̂e hara okre apen̂enhîrî komo ahnoro.
Ero wa xatken̂e okre.